
LIETUVOS RESPUBLIKOS AMBASADOS VOKIETIJOS FEDERACINĖJE RESPUBLIJOJE 

AKTUALIOS EKONOMINĖS INFORMACIJOS SUVESTINĖ

2026 m. spalio 1 d.

	Data
	Pateikiamos informacijos apibendrinimas
	Informacijos šaltinis
	Pastabos

	Lietuvos eksportuotojams aktuali informacija

	2026-09-02


	Dėl šią vasarą fiksuotos didžiulės sausros ir karščių kviečių bei rapsų derlius Vokietijoje sumažėjo daugiau nei 10 procentų, sukeldamas rimtų finansinių sunkumų ūkiams. Šalies žemės ūkio ministras A.Rainer padėtį oficialiai įvertino kaip „nacionalinės svarbos krizę“ ir paskelbė apie papildomą 1 milijardo eurų paramos programą, kuria bus plečiamos lengvatinės paskolos bei tiesioginės išmokos nukentėjusiems žemdirbiams.
	https://www.zeit.de/wirtschaft/2026-09/duerre-landwirtschaft-alois-rainer-csu-hilfen 


	

	2026-09-07


	VFR aplinkos ministras C.Schneider pasisako už ES importo muitų įvedimą iš Kinijos įvežamiems hibridiniams automobiliams. Pažymima, kad Europos automobilių pramonės atsigavimui nepakanka jau įvesto kiniškų elektromobilių apmokestinimo. Už tokias priemones pasisako ir kelių Vokietijos federalinių žemių vadovai, politikai jaučia spaudimą po Volkswagen išsakyto perspėjimo, jog koncerno paskelbta reformų ir taupymo programa neturės poveikio, jei federaliniu ir ES lygiu nebus imtasi naujų priemonių, užtikrinančių sąžiningą konkurenciją su Kinijos gamintojais.
	https://www.wiwo.de/unternehmen/auto/hybrid-autos-aus-china-umweltminister-schneider-pocht-auf-neue-eu-importzoelle/100252258.html
	

	2026-09-08


	Vokietijos eksportas 2026 m. liepą sumažėjo, o rinkos lūkesčiai buvo prastesni nei ankstesniais mėnesiais. „Dow Jones“ apklaustų ekonomistų prognozė buvo, kad eksportas mažės, o prekybos balansas išliks teigiamas. Tai vertinama kaip ženklas, kad Vokietijos užsienio prekybos atsigavimas tebėra trapus.
	https://de.marketscreener.com/boerse-nachrichten/prognosen-konjunkturdaten-deutschland-7-bis-13-september-37-kw-ce785bdbdc89f125
	

	2026-09-14
	Vokietijos prekybos asociacijos (HDE) užsakymu 2026 m. rugsėjį atklikta apklausa rodo gerėjančias įmonių ir vartotojų nuotaikas. Vartotojų nuotaikų indeksas, palyginus su rugpjūčio mėn. apklausa, pakilo 0,52 punkto iki 94,7 punkto, konjunktūros vertinimas – 2,44 punkto iki 78,32 punkto. Didžiausias optimizmas fiksuojamas gynybos pramonės bei paslaugų sektoriuose. Tuo tarpu kitų pramonės šakų įmonių vertinimai ženkliai atsargesni. Preziumuojama, kad pagrindiniu augimo šaltiniu artimiausioje perspektyvoje turėtų išlikti didėjančios viešosios investicijos.  
	HDE_Konsumbarometer_September-2026.pdf

	

	2026-09-17
	ECIU (Energy and Climate Inteligence Unit) atlikta studija prognozuoja, kad 2026 m. karščiai ir sausra Vokietijos, Prancūzijos, Nyderlandų ir Belgijos bulvių derlių sumažino 3,11 mln. t (iš jų 1,13 mln. t Vokietijoje), lyginant su praėjusių penkerių metų vidurkiu, praneša „Der Tagesspiegel“.  Maistinių bulvių kaina šiemet siekia 270-280 EUR už toną, kai pernai metų kainos vidurkis siekė apie 150 EUR.
	https://www.tagesspiegel.de/wirtschaft/dpa-folgen-fur-die-landwirtschaft-analyse-kartoffelernte-bricht-durch-hitze-und-durre-ein-16064105.html
	

	2026-09-22
	Vokietijos elektronikos pramonės eksporto augimas stiprėja. 2027 m. liepos mėn. eksporto apimtis siekė 23,5 mlrd. EUR, 11,9 proc. daugiau nei 2025 m. liepą. Septynių mėnesių laikotarpio eksporto augimas siekė 9,7 proc. Labiausiai augo eksportas į ES šalis (17 proc.). Liepos mėn. netikėtai beveik ketvirtadaliu išaugo eksportas į JAV, tačiau 10,8 proc. sumažėjo eksportas į Kiniją.
	https://www.tagesspiegel.de/wirtschaft/dpa-start-ins-zweite-halbjahr-deutliches-plus-fur-deutsche-elektroexporte-16082997.html 
	

	Tiesioginėms užsienio investicijoms pritraukti į Lietuvą aktuali informacija

	2026-09-07


	Vokietijos ekonomikos instituto (Institut der deutschen Wirtschaft, (IW Institut) studija perspėja, kad iki 2029 m. Vokietijoje gali trūkti apie 723 tūkst. kvalifikuotų darbuotojų, palyginti su maždaug 370 tūkst. šiuo metu. Didžiausias darbuotojų trūkumas prognozuojamas mažmeninės prekybos sektoriuje. Tai laikoma reikšminga ilgalaike grėsme Vokietijos ekonomikos potencialiam augimui.
	Arbeitsmarkt: 2029 fehlen 723.000 Fachkräfte - Institut der deutschen Wirtschaft (IW)

	

	2026-09-14
	Vokietijos įmonės toliau plečia investicijas Kinijoje, tačiau ženkliai sumažėjo investicijų JAV rinkoje. IW tyrimas parodė reikšmingą (daugiau kaip trečdaliu) investicijų Kinijoje augimą. Konstatuojama, kad daugelis įmonių siekia išlaikyti pozicijas didžiausioje pasaulio rinkoje ir nemato galimybių visiškai atsitraukti iš Kinijos, nepaisant geopolitinių rizikų. Ši tendencija prieštarauja politikų raginimams spartinti ekonominį atsiejimą nuo Kinijos. Tuo tarpu investicijos JAV sumažėjo dviem trečdaliais, įmonėms reaguojant į nestabilumą dėl prekybos konfliktų, naujų muitų ir atidedant naujus projektus, kol situacija nepasidarys aiškesnė.
	Deutsche Unternehmen erhöhen China-Investitionen, während Ausgaben in den USA sinken, zeigt IW-Studie | MarketScreener Deutschland
	

	2026-09-25
	Vokietijos vartotojų nuotaikos rugsėjį pablogėjo: Remiantis Niurnbergo ekonomikos instituto (NIM) ir GfK vartotojų apklausa, namų ūkiai tapo gerokai atsargesni. Dėl aukštų energijos kainų gyventojai prasčiau vertina savo būsimų pajamų perspektyvas ir atsargiau planuoja didesnius pirkinius. Taupymo polinkis pasiekė aukščiausią lygį nuo 2008 m. finansų krizės: vartotojai, ypač finansiškai stipresni namų ūkiai, didina santaupas siekdami apsisaugoti nuo infliacijos ir perkamosios galios mažėjimo. Nepaisant silpstančio vartojimo, ekonomikos lūkesčiai gerėja: gyventojų vertinimai dėl bendros Vokietijos ekonomikos raidos gerėja jau penktą mėnesį iš eilės, veikiami palankesnių ekonomikos augimo prognozių.
	https://www.welt.de/newsticker/dpa_nt/infoline_nt/wirtschaft_nt/article6ab60e4624c8e458512f7d4d/sparen-statt-shoppen-verbraucher-halten-ihr-geld-zusammen.html 
	

	Lietuvos verslo plėtrai užsienyje aktuali informacija

	2026-09-08


	Vokietijos darbdaviai įspėja dėl ekonominio uždarumo rizikos. „Die Tagesschau“ po rinkimų Saksonijoje-Anhalte kalbinti Vokietijos darbdavių ir pramonės atstovai įspėjo, kad politinis neapibrėžtumas bei uždarumo politika gali neigiamai paveikti investicijas ir darbuotojų pritraukimą. Vokietijos darbdavių sąjungos (BDA) vadovas Steffen Kampeter pabrėžė atvirų rinkų, tarptautinių specialistų, investicijų ir patikimos Europos svarbą Vokietijos ekonomikai. „Ifo Institut Dresden“ ekonomistas Joachim Ragnitz savo ruožtu perspėjo, kad stiprus politinio radikalizmo poveikis gali apsunkinti kvalifikuotų darbuotojų pritraukimą ir įmonių sprendimus investuoti regione.
	Wahl in Sachsen-Anhalt: Arbeitgeber warnen vor "Klima der Abschottung" | tagesschau.de

	

	2026-09-08


	Rugsėjo 8 d. paskelbtas darbo kaštų indeksas parodė, kad 2026 m. I ketvirtį darbo kaštai Vokietijos gamybos ir paslaugų sektoriuose buvo 3,0 proc. didesni nei prieš metus. Darbo užmokestis išliko pagrindinis darbo kaštų augimo veiksnys. Vokietijos verslo organizacijos ir ekonomikos analitikai pastaraisiais mėnesiais dažnai nurodo aukštus darbo kaštus, kartu su energijos kainomis ir lėtu produktyvumo augimu, kaip veiksnius, galinčius mažinti šalies konkurencingumą.
	Arbeitskostenindizes nach Quartalen - Statistisches Bundesamt 

	

	2026-09-09
	Vokietijos logistikos sektorius praneša apie 120 000 vairuotojų trūkumą, kuris vis auga ir augs, esamiems vairuotojams pasiekiant pensinį amžių.  Vežėjai ieško naujų personalo pritraukimo priemonių siekdami išvengti tiekimo grandinių sutrikimų, vairuotojų ieškoma užsienyje, kyla atlyginimai.
	Zehntausende Lkw-Fahrer fehlen - was hilft den Speditionen? | tagesschau.de 

	

	2026-09-21
	IfO instituto apklausos duomenimis, pagrindiniu Vokietijos ekonomikos plėtros trukdžiu praktiškai visuose ekonomikos sektoriuose veikiančios įmonės įvardija biurokratijos lygį šalyje. Šią problemą kaip pagrindinę įvardijo 50 proc. apklaustų įmonių. Aukštos energijos kainos ir darbo jėgos kaštai apklausoje minimi ženkliai rečiau (atitinkamai 27 ir 22 proc.). Akcentuojama dvejopa biurokratijos įtaka – biurokratiniams formalumas reikalingas personalas, kurio trūksta, be to, biurokratijos faktorius riboja investicijas, kurios ima nebeatsipirkti, įskaičiavus su leidimais ir administracinėmis procedūromis susijusius kaštus. Pažymima, jog antrojo elemento poveikis ženkliai didesnis ir kartu neatsispindi jokioje statistikoje, kadangi projektai tiesiog nėra pradedami. Taip pat svarbu, kad kuo stambesnė įminė, tuo didesnis biurokratijos poveikis juntamas jos veiklai (šį poveikį įvardija 59 proc. stambių, 58 proc. vidutinių ir tik 33 proc. smulkesnių įmonių).
	https://www.welt.de/newsticker/dpa_nt/infoline_nt/wirtschaft_nt/article6ab0d8ae0b0dd38676db98e2/standortprobleme-buerokratie-mit-grossem-abstand-vorne.html
	

	Lietuvos turizmo sektoriui aktuali informacija

	2026-09-03
	Lenkija ketina pratęsti laikiną kontrolę pasienyje su Lietuva ir Vokietija nuo 2026 m. spalio 2 d. iki 2027 m. kovo 30 d. Tai tiesiogiai aktualu vokiečių turistams, vykstantiems automobiliu per Lenkiją į Lietuvą ir kitas Baltijos šalis, nes pasienio patikrinimai gali pailginti kelionės laiką.
	PolenJournal, 2026-09-03: Polen verlängert Grenzkontrollen zu Deutschland und Litauen
	

	2026-09-26
	Vokietijos kelionių portalas reisereporter.de tarp naujausių tekstų išskyrė Lietuvai skirtą publikaciją „Entspannte Alternative: Litauen ist ein Reiseziel abseits des Massentourismus“. Greta jos išskiriami atskiri pasakojimai apie Klaipėdą kaip dar mažai atrastą Europos pajūrio miestą ir Kauną kaip nepakankamai įvertintą „city break“ kryptį.
	Entspannte Alternative: Litauen ist ein Reiseziel abseits des Massentourismus
	

	Bendradarbiavimui mokslinių tyrimų, eksperimentinės plėtros ir inovacijų (MTEPI) srityse aktuali informacija

	2026-09-05
	Miunchene (München-Ottobrunn) įsikūręs kosmoso technologijų startuolis „Isar Aerospace“ sėkmingai atliko antrąjį raketos „Spectrum“ bandomąjį skrydį. Jo metu pirmą kartą iš Europos žemyno paleista raketa pasiekė Žemės orbitą. Raketa buvo paleista iš Andojos kosmodromo Norvegijoje, į kosmosą iškėlusi penkis universitetų mokslinius palydovus ir vieną mokslinį eksperimentą. Sėkmingas „Spectrum“ raketos startas laikomas reikšmingu pasiekimu Europos kosmoso pramonei ir svarbiu žingsniu siekiant mažinti Europos priklausomybę nuo JAV kosmoso technologijų bendrovių, tokių kaip SpaceX ir ją aptarnaujančių įmonių. „Isar Aerospace“, kurioje dirba apie 400 darbuotojų, planuoja komercinę mažųjų palydovų paleidimo veiklą ir ateityje siekia gaminti iki 40 raketų per metus. Projektą strategiškai svarbiu laiko tiek Vokietijos vyriausybė, tiek Europos Sąjunga. 2018 metais minėtą startuolį įkūrė trys Miuncheno technikos universiteto studentai. 
	Rakete von Isar Aerospace erfolgreich ins All gestartet | BR24
	

	2026-09-08


	Vokietijos mašinų ir įrengimų pramonės įmonės vis dažniau perkelia mokslinių tyrimų ir plėtros veiklą į užsienį. Remiantis šakinės asociacijos VDMA atlikta apklausa, 43 proc. bendrovių naujų produktų kūrimą jau organizuoja už Vokietijos ribų. Tarp įmonių, kurios jau vykdo tyrimus užsienyje, 69 proc. planuoja toliau plėsti šią veiklą. Apie 40 proc. jų tikisi, kad per artimiausius penkerius metus užsienyje vykdomų MTTP darbų dalis padidės maždaug 10 procentinių punktų, o dar beveik 40 proc. prognozuoja dar spartesnį augimą. Asociacija šią tendenciją laiko rimtu perspėjimu Vokietijos pramonei, nes mašinų ir įrengimų sektorius yra vienas svarbiausių naujų produktų ir procesų kūrimo partnerių šalies ekonomikoje.
	https://www.wiwo.de/unternehmen/industrie/alarmsignal-fuer-deutschland-maschinenbauer-verlagern-forschung-zunehmend-ins-ausland/100252748.html 


	

	2026-09-25
	Naujausia JAV bendrovės „O.C. Tanner“ analizė rodo, kad Vokietijos įmonių inovacijų kultūra vertinama itin silpnai. Darbuotojai Vokietijoje savo darbo aplinkos inovatyvumą įvertino vos 21 balu iš 100, todėl šalis gerokai atsilieka nuo JAV, Kinijos, Indijos ar Saudo Arabijos. Tai vertinama kaip rimtas perspėjimas, kad tradiciniai Vokietijos ekonomikos sėkmės modeliai ateityje gali nebeužtikrinti konkurencingumo. Ekspertų teigimu, Vokietijos ekonomika vis dar remiasi stipria pramonine baze, ypač mašinų gamybos srityje, tačiau auganti tarptautinė konkurencija, kvalifikuotų darbuotojų trūkumas ir vangios reformos silpnina šalies inovacinį potencialą. Papildomą riziką kelia ir STEM (MINT) specialistų emigracija bei nepakankamas jaunų darbuotojų skaičius. Tyrimas pabrėžia, kad daugelis įmonių inovacijas skatina netinkamais būdais. Darbuotojai yra gerokai aktyvesni siūlydami naujas idėjas, jei jų iniciatyvos įvertinamos ir skatinamos dar ankstyvose stadijose, o ne tik pasiekus galutinį rezultatą.  Ataskaitoje taip pat kritikuojamas Vokietijos įmonių polinkis neapibrėžtumo laikotarpiais didinti kontrolę, taisykles ir biurokratines procedūras. Verslo atstovai pabrėžia, kad įmonėms reikia ne naujų pareigybių ar formalių inovacijų programų, o daugiau laisvės darbuotojams kurti ir išbandyti naujas idėjas.
	https://www.welt.de/wirtschaft/plus6ab231b167ff1f5bff586a5f/innovations-analyse-nur-21-von-100-punkten-dieser-report-ist-eine-warnung-fuer-deutschland.html 
	

	Lietuvos ekonominiam saugumui aktuali informacija 

	2026-09-02

	Europos Komisija patvirtino leidimą Vokietijos vyriausybei skirti iki 35 mlrd. eurų valstybės paramos paketą naujų dujinių elektrinių statybai šalyje. Iki 2031 metų suplanuota sukurti 11 gigavatų (GW) naujų elektros gamybos pajėgumų, kurie veiks kaip strateginis rezervas ir užtikrins tinklo stabilumą trūkstant vėjo ar saulės energijos. Naujosios elektrinės bus finansuojamos iš vartotojų rinkliavų, valstybės pagalba turėtų padėti išvengti ženklaus energijos kainos augimo artimiausiais metais. Iki 2045 m. jos privalės būti visiškai pritaikytos klimatui neutraliam vandeniliui.
	Für bis zu elf Gigawatt Leistung: EU genehmigt deutsche Milliarden für Gaskraftwerke - WELT 


	

	2026-09-03


	Vokietijos dujų saugyklų užpildymo lygis bei didėjanti priklausomybė nuo JAV kelia susirūpinimą. Šiuo metu saugyklos užpildytos apie 51 proc. lygiu, apie 123 teravatvalandes. Tuo tarpu pernai metų žiemos sezone vien iš saugyklų sunaudota daugiau kaip 135 terevatvalandės dujų, taigi sukauptų atsargų akivaizdžiai nepakanka. Dėl to didėja suskystintų gamtinių dujų (SGD) importo svarba, o kartu keliamas klausimas dėl augančios priklausomybės nuo tiekimo iš JAV, 2025 m. tiekimas iš JAV sudarė 96 proc. viso SGD tiekimo į Vokietiją. 
	LNG aus den USA: Droht die nächste Abhängigkeit beim Gas? | tagesschau.de 


	

	2026-09-08


	Vokietijos energetikos sektoriaus atstovai perspėja, kad esant dabartiniam vartojimo tempui dujų saugyklų lygiai žiemą gali pasiekti istoriškai žemas ribas. Kol kas saugyklos užpildytos 54,5 proc., kai 2025 m. užpildymo lygis siekė 71 procentą. Saugyklų užpildymo laikotarpis baigiasi lapkričio pradžioje, skaičiuojama, kad šio laikotarpio pabaigoje saugyklų užpildymas sieks 77 procentus, daugiau nėra įmanoma techniškai. Manoma, tokių dujų atsargų pakaktų esant šiltai ar įprastinei žiemai, bet nepalankiausio labai šaltos žiemos scenarijaus atveju atsargos baigtųsi jau vasario pradžioje. Trūkstamą kiekį tektų dengti per LPG importo terminalus bei brangiais tiekimais per vamzdynus iš Norvegijos. Valstybės yra nustačiusi tikslinį saugyklų užpildymo lygį šildymo sezono pradžiai – ne mažiau 80 procentų.
	Leere Gasspeicher im Februar? Verband warnt

	

	2026-09-09
	Vokietijoje sparčiai auga investicijos į elektros energijos kaupimo infrastruktūrą. Tarp didžiausių naujų projektų minima baterijų sistema Philippsburge, taip pat nauji objektai Aachene. Tai laikoma svarbiu energetinės transformacijos elementu. Instaliuotų baterijų pajėgumai jau siekia 29,6 GWh. Palyginimui, Vokietijos hidroakumuliacinių elektrinių bendras pajėgumas siekia 39 GWh. Rinkos dalyviai skundžiasi, kad procesą vis dar stabdo ilgas ir komplikuotas prijungimo prie tinklų procesas ir nepakankamas tikėjimas reguliacinės aplinkos stabilumu.
	Boom der Batteriespeicher | tagesschau.de

	

	2026-09-24
	Vokietijos ekonomikos ministrė K. Reiche pasisako už mažųjų modulinių branduolinių reaktorių (SMR) plėtrą ir ragina išlaikyti technologinį atvirumą energetikos politikoje. Tačiau jos ministerijos Bundestagui pateiktoje ataskaitoje pabrėžiama, kad SMR technologija dar nėra komerciškai subrendusi: pasaulyje veikia tik pavieniai prototipai, o investuotojų susidomėjimas išlieka ribotas. Be to, pagal galiojančius Vokietijos teisės aktus naujų branduolinių reaktorių, įskaitant SMR, statyba elektros gamybai šiuo metu nėra leidžiama. Ministerijos ekspertai taip pat abejoja dažnai minimais SMR ekonominiais pranašumais, nes kol kas nėra pakankamai įrodymų, kad jie būtų pigesni ar efektyvesni už tradicines atomines elektrines. Dėl mažesnės galios jų gaminamos elektros savikaina šiuo metu netgi vertinama kaip didesnė nei didžiųjų branduolinių jėgainių. 
	https://www.welt.de/wirtschaft/plus6ab3da65e5b1ca08382bc3b7/small-modular-reactors-dieser-report-ernuechtert-reiche-ihre-beamten-liefern-argumente-gegen-den-atom-wiedereinstieg.html 
	

	Bendra akreditacijos valstybių ekonominė informacija

	2026-09-01

	Federalinis kabinetas oficialiai patvirtino finansų ministro L. Klingbeilio parengtą didžiulę pajamų mokesčio reformą, kuri turėtų įsigalioti nuo 2027 m. Ja siekiama kasmet mažoms ir vidutinėms pajamoms bei šeimoms su vaikais sumažinti mokesčių naštą bendra 10 milijardų eurų suma per metus. Visgi verslo asociacijos šį žingsnį griežtai kritikuoja dėl papildomo spaudimo didesnėms įmonių pajamoms bei investicijų skatinimo stokos.
	Berlin - Kabinett beschließt Reform der Einkommensteuer - Kritik aus Wirtschaft 


	

	2026-09-01


	Ekonominių tyrimų institutas „Ifo“ prognozuoja, kad 2027 m. infliacija Vokietijoje išliks aukšta ir pasieks 3,0 proc. ribą, o tvaresnio kainų stabilizavimosi artimiausiu metu tikėtis neverta. Ekspertų teigimu, dėl tebesitęsiančio Artimųjų Rytų konflikto rinkoje sparčiai brangsta nafta bei gamtinės dujos, o šias išaugusias išlaidas įmonės su tam tikru vėlavimu perkels galutiniams vartotojams, praneša Tagesspiegel. 
	https://www.tagesspiegel.de/wirtschaft/verbraucherpreise-ifo-inflation-steigt-2027-auf-3-prozent-wenig-entspannung-16002535.html
	

	2026-09-02
	Vokietijos ekonomika šiais metais demonstruoja stipresnį atsigavimą ir prognozuojama, kad pasieks apie 1 proc. BVP augimą. Bundesbanko prezidentas Joachimas Nagelis pažymėjo, kad teigiami pirmojo pusmečio rezultatai leidžia gerokai viršyti vasarą keltas 0,5 proc. prognozes. Kartu centrinio banko vadovas išreiškė didelį susirūpinimą dėl populistinių jėgų stiprėjimo ir pabrėžė, kad siūlymai atsisakyti euro valiutos Vokietijai būtų „ekstremaliai pavojingi“.
	Bundesbank-Präsident erwartet mehr Wirtschaftswachstum | FAZ 


	

	2026-09-03


	Ekonomikos institutai RWI ir IFÖ padidino 2026 m. Vokietijos BVP augimo prognozes. RWI prognozę pakėlė nuo 0,8 % iki 1,3 %, o IFÖ tikisi 1,4 % augimo. Teigiama, kad ekonomikai padeda stipresnis pirmasis pusmetis, eksportas ir valstybės investicijos. Kartu pabrėžiama, kad išlieka aukštų energijos kainų, biurokratijos ir Kinijos konkurencijos problemos
	https://www.wallstreet-online.de/nachricht/21328585-konjunktur-ueberrascht-deutschland-waechst-deutlich-staerker
	

	2026-09-04


	„Volkswagen“ stebėtojų taryba pritarė restruktūrizacijos planui. Pasiektas susitarimas dėl plataus masto „Volkswagen“ restruktūrizacijos programos. Pasak „Handelsblatt Morning Briefing“, stebėtojų taryba vienbalsiai pritarė svarbiausioms valdybos pasiūlytoms priemonėms: planuojama atsisakyti apie 50 tūkst. darbo vietų, keturių gamyklų (Emden, Zwickau, Hannover, Neckarsulm) ateitis lieka neaiški, investicijos 2027-2031 m. laikotarpiu mažinamos nuo maždaug 160 mlrd. EUR iki 135 mlrd. EUR, iki 2030 m. siekiama 9 mln. automobilių metinės gamybos ir apie 9 % veiklos maržos
	Volkswagen: VW-Aufsichtsrat stimmt Sanierungsplan des Vorstands zu

	

	2026-09-04


	Dabartinis Vokietijos ekonomikos augimas daugiausia remiasi eksportu ir valstybės išlaidomis, o ne privačiomis investicijomis. Vidutinio verslo asociacijos (MIT) rugsėjo ekonomikos apžvalgoje pažymima, kad įmonių bankrotų skaičius pasiekė aukščiausią pusmečio lygį nuo 2013 m., automobilių sektoriuje per metus darbo vietų sumažėjo 5,8 %., išlieka susirūpinimas dėl Vokietijos pozicijų pasaulinėse rinkose
	09_2026_mit-konjunkturbrief_mittelstand_aktuell_1.pdf 

	

	2026-09-07
	Vokietijos įmonių gamyba 2026 m. liepą netikėtai sumažėjo, nors užsakymų ženkliai paaugo. Pramonės, statybos ir energetikos sektorių bendras rezultatas palyginus su ankstesniu mėnesiu sumažėjo 1,1 proc., o metiniame palyginime – 1,6 proc. – tai didžiausias kritimas nuo 2025 m. rugpjūčio. Ekonomistai buvo tikėjęsi nedidelio augimo. Pagrindinė smukimo priežastis – automobilių pramonės nuosmukis, kur gamyba sumažėjo net 9,2 proc. Papildomą neigiamą poveikį darė žemas vandens lygis Reino upėje, apsunkinęs laivybą ir kai kurių įmonių tiekimą. Ekonomistai mano, kad šis veiksnys gali įtakoti gamybą ir rugpjūtį bei rugsėjį. Tuo pat metu padėtis nėra vienareikšmiškai neigiama: statybos apimtys išaugo 0,9 proc., energetikos rezultatas – 4,7 proc., ypač dėl didesnės vėjo ir saulės energijos gamybos. Be to, Vokietijos pramonės užsakymų portfeliai pasiekė aukščiausią lygį nuo 2015 m.
	https://www.wiwo.de/unternehmen/industrie/konjunktur-industrieproduktion-geht-ueberraschend-zurueck/100252493.html 


	

	2026-09-10
	Metinė infliacija Vokietijoje 2026 m. rugpjūčio mėn. siekė 2,9 proc., mėnesio infliacija – 0,2 proc., praneša Federalinė statistikos tarnyba. Didžiausiu infliacijos varikliu išlieka sparčiausią lygių per pastaruosius tris metus fiksavęs energijos kainų augimas (10,5 proc.), ypač išsiskyrė 27,7 proc. brangę degalai.
	https://www.destatis.de/DE/Presse/Pressemitteilungen/2026/09/PD26_320_611.html 

	

	2026-09-11
	Įmonių bankrotų skaičius Vokietijoje per pirmąjį 2026 m. pusmetį išaugo 6,7 proc., praneša Federalinė statistikos tarnyba. 2026 m. birželio mėn. pradėta 15,8 proc. daugiau įmonių bankroto procedūrų, nei 2025 m. birželį.
	https://www.destatis.de/DE/Presse/Pressemitteilungen/2026/09/PD26_325_52411.html 

	

	2026-09-14
	Federalinė ekonomikos ir energetikos ministerija pateikė Vokietijos ekonominės padėties 2026 m. rugsėjo mėn. vertinimą. Mėnesinėje ekonominėje apžvalgoje pažymima, kad po gana stipraus pirmojo pusmečio Vokietijos ekonomikos augimas lėtėja. Neigiamą poveikį daro aukštos energijos kainos, Artimųjų Rytų konfliktas ir žemas Reino vandens lygis. pramonės gamyba liepą, palyginti su birželiu, sumažėjo 1,1 %. Nepaisant gamybos nuosmukio, gamybos sektoriaus užsakymai liepą išaugo 2,5 %, daugiausia dėl stambių viešųjų užsakymų. Metinė infliacija rugpjūtį pakilo iki 2,9 %. Pagrindinė priežastis buvo energijos kainų augimas, susijęs su geopolitine įtampa Artimuosiuose Rytuose.  Nuvylė liepos mėn. 3,4 % sumažėjusi mažmeninės prekybos (be automobilių) apyvarta – tai interpretuojama kaip ženklas, kad vartotojai pradeda riboti išlaidas dėl energijos kainų. Prognozuojama, kad ekonomikos augimas antrąjį metų pusmetį bus silpnesnis, nei pirmąjį.
	Die wirtschaftliche Lage in Deutschland im September 20261 | BMWE 


	

	2026-09-17
	Rekordiškai auga Vokietijos pramonės įmonių užsakymų portfelis. Federalinės statistikos tarnybos duomenimis, 2026 m. liepos mėn. pramonės užsakymai išaugo 1,5 proc. lyginant su birželio mėnesiu ir 10,9 procento lyginant su 2025 m. liepos mėnesiu. Šis rodiklis yra aukščiausias nuo registravimo pradžios 2015 m. Ypač auga gynybos pramonės ir mašinų gamybos pramonės užsakymai, Tokia dinamika paskatino daugelį ekonomikos ekspertų peržiūrėti artimiausio laikotarpio Vokietijos ekonomikos augimo perspektyvų prognozes. Pvz., Ifo institutas prognozuoja 2026 m. Vokietijos BVP augsiant 1,4 procento, kai 2025 m. BVP augimas siekė vos 0,2 procento, o 2023-24 metais fiksuotas BVP mažėjimas.
	https://www.tagesspiegel.de/wirtschaft/dpa-konjunktur-auftragsbestand-der-deutschen-industrie-steigt-auf-rekord-16063266.html

	

	2026-09-21
	Vokietijos ekonomistai toliau didina BVP augimo prognozes. Rugsėjo 20 d. anonsuotoje 2026 m. rudens ekonomikos prognozėje Vokietijos ekonomikos institutas (IW) 2026 m. BVP augimo prognozę padidino 3 kartus – nuo 0,4 iki 1,2 proc. Prognozės koregavimo priežastimi įvardijami itin geri pirmojo pusmečio rezultatai, nors antrąjį pusmetį ekonomikos plėtra vėl kiek sulėtėjo. 2027 m. prognozuojamas 1 proc. BVP augimas. Toks rezultatas po pastarųjų metų stagnacijos ekspertų vertinamas kaip išties pozityvus signalas. Prie augimo labiausiai prisideda gerėjančios eksporto perspektyvos, tuo tarpu vidaus vartojimui prognozuojamas tik 0,3 proc. augimas. Rizikomis įvardijami tebesitęsiantys kariniai ir prekybiniai konfliktai pasaulyje.
	https://www.welt.de/wirtschaft/article6aaf7ad9704407fe8a975335/gutes-erstes-halbjahr-iw-verdreifacht-wachstumsprognose-fuer-2026.html
	

	2026-09-21
	Vokietijos federalinio banko rugsėjo mėnesio apžvalgoje pateiktu vertinimu, ekonomikos augimas trečiąjį metų ketvirtį turėtų sulėtėti ir būti tik minimalus dėl kylančių energijos kainų poveikio vartojimui  ir sausros poveikio krovinių gabenimui vandens transportu ir su tuo susijusių logistikos iššūkių poveikio pramonei. Tuo tarpu ketvirtąjį ketvirtį vėl tikimasi spartesnio ekonomikos augimo. Tačiau infliacijos rizika išlieka padidėjusi. 
	https://www.welt.de/newsticker/dpa_nt/infoline_nt/wirtschaft_nt/article6ab100c24607f89d76e3cb5e/deutsche-wirtschaft-verliert-voruebergehend-an-fahrt.html

	

	2026-09-24
	Ekonomikos ekspertai didina Vokietijos ekonomikos augimo prognozes. Leibnico ekonomikos tyrimų institutas pakėlė 2026 m. Vokietijos BVP augimo prognozę iki 1,3 proc. Nors aukštos energijos kainos ir struktūrinės problemos išlieka iššūkiu, eksporto augimas ir valstybės investicijos į gynybą ir infrastruktūrą nuteikia pozityviai. Papildomų teigiamų impulsų tikimasi iš spartėjančio DI sprendimų diegimo. 2027 m. tikimasi 1,1 proc. BVP augimo, prie jo papildomai turėtų prisidėti atsigaunantis privatus vartojimas ir auganti būsto statyba. Tačiau 2028 m. augimas dėl struktūrinių iššūkių poveikio vėl galėtų lėtėti iki 0,4 proc. Pastarosiomis savaitėmis augimo prognozes 2026 metams padidino ir EBPO (iki 1,1 proc.) ir Vokietijos pramonės sąjunga (iki 1 proc.).
	https://www.tagesspiegel.de/wirtschaft/dpa-deutliches-plus-erwartet-institute-verdoppeln-wachstumsprognose-fur-deutsche-wirtschaft-16090544.html 


	

	2026-09-24
	2026 m. rugsėjį Vokietijos verslo nuotaikos toliau gerėjo, nepaisant išliekančių aukštų energijos kainų. Miuncheno Ifo instituto verslo klimato indeksas pakilo 1,1 punkto iki 89,9 punkto ir pasiekė aukščiausią lygį per daugiau nei trejus metus. Tai jau penktas mėnuo iš eilės, kai svarbiausias Vokietijos ekonomikos lūkesčių rodiklis gerėja. Rezultatas buvo geresnis, nei tikėjosi analitikai, kurie prognozavo indekso augimą iki 89,0 punkto. Verslo klimato gerėjimą lėmė du pagrindiniai veiksniai: įmonės optimistiškiau vertina būsimas verslo perspektyvas, taip pat geriau vertinama dabartinė ekonominė situacija. Vis dėlto ne visi sektoriai atsigauna vienodai. Automobilių pramonė ir toliau susiduria su reikšmingais sunkumais, todėl šio sektoriaus padėtis išlieka sudėtinga.
	https://www.tagesspiegel.de/wirtschaft/dpa-konjunktur-ifo-geschaftsklima-auf-hochstem-stand-seit-uber-drei-jahren-16090715.html 
	

	2026-09-28
	Federalinė ekonomikos ir energetikos ministerija paskelbė rugsėjo mėn. Vokietijos ekonominės padėties vertinimą. Ministerija konstatuoja, kad 026 m. trečiojo ketvirčio pradžioje ekonomika 2pradėjo lėtėti, nors verslo ir vartotojų nuotaikų rodikliai pastaruoju metu gerėjo. Ankstesnį augimą palaikė didelė užsienio paklausa energijai imlios pramonės produkcijai, tačiau šis impulsas silpnėja. Vidaus vartojimą neigiamai veikia vis dar aukštos energijos kainos, o ekonominei veiklai papildomai kenkia užsitęsęs žemas vandens lygis svarbiausiuose vidaus vandens keliuose. Pramonės sektoriuje augimą daugiausia lėmė stambūs viešųjų pirkimų užsakymai, todėl tvaraus ir plataus masto pramonės atsigavimo perspektyvos išlieka ribotos. Vidaus paklausos rodikliai išlieka silpni. Mažmeninės prekybos apyvarta liepą sumažėjo 3,4 proc., ypač smuko ne maisto prekių pardavimai. Bendros ekonominės nuotaikos stabilizuojasi, tačiau tebėra trapios ir nepastovios. Infliacija rugpjūtį vėl paspartėjo iki 2,9 proc., daugiausia dėl išaugusių energijos kainų. Tuo pat metu bazinė infliacija išliko stabili (2,4 proc.), nes silpnėjo kainų spaudimas paslaugų ir maisto sektoriuose. Darbo rinkos padėtis tebėra sudėtinga. Rugpjūtį bedarbių skaičius nežymiai padidėjo, užimtumas sumažėjo, o socialiniu draudimu apdraustų darbuotojų skaičius per metus toliau mažėjo. Teigiami ekonomikos signalai darbo rinkoje turėtų pasijusti tik vėliau.  Taip pat išlieka aukštas įmonių bankrotų lygis. Per laikotarpį nuo 2025 m. liepos iki 2026 m. birželio registruota beveik 25 tūkst. įmonių nemokumo atvejų, tai yra 7,6 proc. daugiau nei metais anksčiau. Kiti duomenys rodo panašią tendenciją ir patvirtina, kad verslo aplinka Vokietijoje išlieka sudėtinga.
	https://www.bundeswirtschaftsministerium.de/Redaktion/DE/Schlaglichter-der-Wirtschaftspolitik/2026/10/05-wirtschaftliche-lage.html 
	

	2026-09-30
	Infliacijos augimas spartėja. Federalinė statistikos tarnyba paskelbė išankstinį 2026 m. rugsėjo mėn. infliacijos įvertį. Preliminariai mėnesio infliacija siekė 0,6 proc., metų infliacija – 3,3 proc. Bazinės metinės infliacijos (be maisto ir energetikos kainų įvertinimo) augimas siekė 2,6 proc. Paslaugų kainos per metus išaugo 2,7 proc.,  prekių – 3,8 proc. Didžiausią įtaką turėjo 14,9 proc. išaugusios energijos ir kuro kainos.
	https://www.destatis.de/DE/Presse/Pressemitteilungen/2026/09/PD26_348_611.html 
	

	Kita ekonominiam bendradarbiavimui aktuali informacija

	2026-09-02

	Gyventojų pajamų mokesčio reforma: Federalinis kabinetas patvirtino finansų ministro Klingbeilio parengtą mokesčių reformos projektą. Ja siekiama kasmet mažoms ir vidutinėms pajamoms sumažinti mokesčių naštą bendra 10 milijardų eurų suma. Tačiau verslo asociacijos šį žingsnį kritikuoja dėl nepakankamo dėmesio investicijų skatinimui.
	Berlin - Kabinett beschließt Reform der Einkommensteuer - Kritik aus Wirtschaft 
	

	2026-09-05


	Frankfurter Allgemeine Zeitung ekonomikos temų redaktoriaus F. Bollman nuomone, Vokietijos viešojoje erdvėje pernelyg daug dėmesio skiriama neigiamoms ekonomikos naujienoms - darbo vietų mažinimas automobilių pramonėje ar įmonių bankrotams, tačiau mažiau akcentuojami jau vykstantys teigiami struktūriniai pokyčiai. Autoriaus nuomone, struktūrinę transformaciją Vokietija įveikia gerokai sėkmingiau, nei manoma. Nors tradicinis Vokietijos ekonomikos modelis, paremtas pigia rusiška energija, eksportu į Kiniją ir JAV saugumo garantijomis, žlugo, ekonomika ima atsigauti, metinio augimo prognozės pakeltos iki 1,2–1,4 proc. Išskirtina visa eilė teigiamų tendencijų: Vokietijos įmonės didina investicijas, gerėja verslo nuotaikos, auga eksporto lūkesčiai ir eksportas, chemijos pramonė netikėtai tapo viena sparčiausiai atsigaunančių šakų, DAX bendrovės antrąjį 2026 m. ketvirtį uždirbo rekordinį pelną, darbo rinkoje didėja profesinis mobilumas – vis daugiau žmonių keičia profesiją ir pereina į paklausesnius sektorius, 2025 m. Vokietijoje įsteigta rekordiškai daug startuolių, kurie taip pat pritraukė rekordinį rizikos kapitalo finansavimą, sėkmingai keičiasi eksporto geografija: vis svarbesnėmis rinkomis tampa Vidurio ir Rytų Europos valstybės, ypač Lenkija ir Čekija; Užsienio investicijos į Vokietiją ženkliai išaugo, o sumažėjusias JAV investicijas kompensavo didesni srautai iš Jungtinės Karalystės. Darbo vietų mažinimas senose pramonės šakose ir naujų darbo vietų kūrimas augančiuose sektoriuose yra to paties ekonominio persitvarkymo dalis. Todėl dabartiniai pokyčiai neturėtų būti vertinami vien kaip deindustrializacija ar nuosmukis.
	https://www.faz.net/aktuell/wirtschaft/deutschlands-strukturwandel-gelingt-besser-als-gedacht-201194316.html 

	

	2026-09-07


	Vokietijos biudžeto planai 2027 m. kelia vis didesnį susirūpinimą dėl augančios skolos ir palūkanų naštos. Biudžeto projektas numato itin didelį skolinimąsi, numatoma 118,7 mlrd. eurų grynoji skolinimosi suma, palyginti su 98 mlrd. eurų 2026 m. vertinus specialiuosius infrastruktūros ir Bundesvero fondus, bendra nauja skola 2027 m. gali siekti daugiau kaip 200 mlrd. Eurų. Reitingų agentūros „Fitch“ ir „Scope“, audito institucijos ir CDU/CSU partijos atstovai įspėja, kad auganti skolos ir palūkanų našta gali riboti valstybės finansinį manevrą bei kelti riziką šalies kredito reitingui. Siūloma griežtinti taupymą, įskaitant galimą kai kurių klimato programų peržiūrą, jei jų efektyvumas nėra pakankamai pagrįstas.
	https://www.wiwo.de/politik/deutschland/bundeshaushalt-ratingagenturen-warnen-deutschland-vor-neuen-schuldenrisiken/100252048.html

	

	2026-09-07 


	„Volkswagen“ nusprendė parduoti savo automobilių gamyklą Osnabriuke Izraelio finansų investuotojui „Aurelius“ ir Žemutinės Saksonijos federalinei žemei. Ateityje jame planuojama gaminti Izraelio valstybinės bendrovės „Rafael“ oro gynybos sistemos komponentus. Pagal susitarimą „Aurelius“ taps pagrindiniu savininku, o Žemutinė Saksonija turės mažumos dalį. Numatoma, kad naujieji savininkai perims didžiąją dalį gamyklos darbuotojų. Dėl Osnabriuko gamyklos ateities buvo deramasi kelis mėnesius. Šis atvejis gali tapti precedentu kitoms VW gamykloms, kurių ateitis taip pat svarstoma. VW yra paskelbęs apie planus iki 2030 m. nutraukti automobilių gamybą Emdene, Hanoveryje, Cvikau ir Nekarsulme ir ieškoti šioms gamykloms „išmanesnių sprendimų“, įskaitant gynybos pramonės gamybą.
	https://www.stern.de/capital/ruestung-statt-autos--vw-verkauft-werk-in-osnabrueck-38215004.html

	

	2026-09-09
	JAV ir Izraelio gynybos pramonės įmonė „Covenant“ kitais metais Leipcigo regione planuoja pradėti sparnuotųjų raketų gamybą. Pirmieji tiekimai neįvardijamam klientui Europoje turėtų prasidėti jau 2027 m. pradžioje. Pirmaisiais metais planuojama pagaminti iki 1000 „Anthem“ sparnuotųjų raketų, vėliau gamybos pajėgumai turėtų pasiekti 5000 raketų per metus.
	US-Rüstungsfirma will Marschflugkörper in Sachsen herstellen - Wirtschaft - SZ.de

	

	2026-09-17
	Nors PVM maistui kavinėse ir restoranuose nuo 2026 sausio 1 d.  buvo sumažintas nuo 17 iki 9 procentų (skaičiuojama, kad valstybės biudžetui tai atsiėjo 3,64 mlrd. EUR negautų pajamų), šis sumažinimas praktiškai nepasiekė vartotojų, rodo WMP Consult  tyrimas, atliktas Maisto, gastronomijos ir maitinimo įstaigų profsąjungos (NGG) užsakymu. Atliktas daugiau kaip 180000 patiekalų tyrimas 12000 restoranų parodė, kad nepaisant PVM sumažinimo 91 proc. atvejų patiekalų kainos vartotojui išliko nepakitusios, o 8 proc. atvejų netgi padidėjo. Bendras patiekalų kainų augimas siekė 0,5 proc.
	https://www.tagesspiegel.de/wirtschaft/essen-im-restaurant-nicht-billiger-gaste-spuren-nichts-von-senkung-der-mehrwertsteuer-16065407.html
	

	2026-09-17
	Dyzelino kainos Vokietijos degalinėse pasiekė visų laikų rekordą ir dalyje degalinių peržengė 2,50 EUR už litrą ribą. Rugsėjo 16 d. dyzelino kainos vidurkis Vokietijoje siekė 2,453 EUR už litrą. Valdančioji koalicija anonsuoja, jog bus imtasi priemonių kuro kainų šokui sušvelninti. Tikimasi, kad sprendimai galėtų būti priimti ir įsigalioti jau iki spalio 1 dienos, tačiau aiškios koncepcijos, kas konkrečiai turėtų būti daroma, kol kas nėra.
	https://www.tagesspiegel.de/wirtschaft/dpa-diesel-in-deutschland-teuer-wie-nie-zuvor-16062830.html
	

	2026-09-21
	Pasiektas valdančiosios koalicijos susitarimas dėl degalų kainų mažinimo priemonių. Numatoma nuo spalio 1 d. iki metų pabaigos 14 ct už litrą sumažinti kuro akcizą. Kartu su PVM mažėjimo efektu bendras poveikis kuro kainai siektų apie 17 ct už litrą. Nuo 2027 m. sausio 1 d. mokesčiai grįžtų į ankstesnį lygį, tačiau būtų pereita prie kuro kainų „lubų“ nustatymo, kurias, atsižvelgdama į visą kainai įtakos turinčių faktorių kompleksą periodiškai nustatytų Vyriausybės įgaliota institucija. Tokia tvarka galiotų iki degalų kainų krizės pabaigos. Taip pat šias priemones turėtų papildyti tikslinės paramos priemonės socialiai pažeidžiamoms vartotojų grupėms, dėl kurių detaliai dar nėra susitarta. Ekspertai abejoja, ar šios priemonės turės reikšmingą poveikį ir pasieks galutinį vartotoją.
	https://www.tagesspiegel.de/wirtschaft/dpa-einigung-auf-paket-entlastung-bei-spritpreisen-wie-geht-es-jetzt-weiter-16074133.html 

